- 1 Fita
- <
- 5
- >

5
Kak Keko, Yetebiliw Kunum im Weng te.
1 Kame, yom mutuk biliw nakalemdiw sios im kak yetebiliw kunum yulo weng kale bokoyemi te. Ne nakalem kiin so Kulais em betbet kulse be atemsi te. Kaneko kasike, em iti auk so kitil so, wiin fian so toloke ding dim e, neso yuso makuw bongguko, eso bokoluw te. Kasike kame, yu nem kitil weng kale kilele kililoliwka! 2 Yutaka! Sunbin-Got e akalem kunum waneng yom teing dim da koyemeko, “Ilo siwsiw men emdiw kilele keyemboliwka!”, yangse kasike, yu kanelom fukunomeliw “Ibo! I nelo aluwbamin beem dulum elote mo konemsiliw kai!”, angomi, ibolow ilum kemokoliw te! Kate, yu Sunbin-Got em ibolow fukunin be geleweko, kalfongeko, aluwbamin be kitil kuw aluwbamoliwka! Fein! Yu kanelom yan kulamomin beem dulum elote kuw ibolow fukuneko, aluwbamokoliw te! Kate, yu “Mali im fein ibolow dokoyemo yo!”, angeko, aluwbaboliwka!*Sion 21:15-17; Kalan Kunum 20:28 3 Yusik kanelom wiin so kunum atew kebomi, mali yom teing dim biliw kunum waneng biilo de mit da koyem kemokoliw te! Babo! Kate, yu im yamtoloko, unemin kunum kebiliw kasike, i yulo yetemeko, fein yenggelemiw te!*2 Kolin 1:24; Filibai 3:17; Taitus 2:7 4 Yu kanemiw tewe, emisik siwsiw yetebin kak kunum beem toloke ding dim e, yu nam banime yan mak kuluko, eso akalem auk so mutuk dim ka kel bokoliw te.
Tanbelel im Weng te.
5 Tanbelel kunum waneng yukati kak keko, yetebiliw kunum im afak keko, boliwka!
Alik alik yu yukalem de mit dako, ibolow falit kunum waneng kemoliwka! Nimtew angom?
“Sunbin-Got e kawtiw ikalem wiin doaliw kawtiw ilo de mit da koyemkabe kate,
mali ikalem wiin de mit daliw kunum waneng im wiin e fein daoyemkabe te.”,
angse kasike.*Ken Abin 3:34; Efesus 5:21; Sekow 4:6 6 Keko kasike, nomin ilum eisneng mak yom dim tele tewe, yu falit ibolow angeko, yukalem ete de mit dabomi, yukalem ete Sunbin-Got em teing kitil beem afak kel duku kemoliwka! Kemiw tewe, Sunbin-Got em kiin dim em ken ding keloke ding kabalak e, e yom wiin dao keyemoke te.*Matyu 23:12; Iluk 14:11; Sekow 4:10
7 Keko kasike, yom sakik ibolow alikum be Sunbin-Got em teing dim kuw dakamoliwka! Nimtew angom? E yom sakik be kuluko, yulo kilelbi yetem alakabe kasike.*Matyu 6:25-30
8 Kaneko kasike, yukati kilelbiko, kuteboliwka! Nimtew angom? Yom maka Seten-Ataanim e alaion em samal an wanomin tew donong donong keko, gaaneko, fenkabe atew kebe kasike.*1 Tesalonaika 5:6 9 Kate, em kanebe dulum be yukalem fein ibolow be kanelom beit kemokoliw te! Yu kitil kuw keko, mo kemoliwka! Nimtew angom? Yu kal keliwete: Yom fein ibolow so kawkunum kumel aneng aneng angom biliw bikati yom kal ilum deibiliw beemdiw kekabiliw kasike.*Efesus 6:11-13; Sekow 4:7 10 Yu kilele ibolow fukunemoliwka! Ibolow folok keyembin em mongom kayak Sunbin-Got e yulo akalem wiin so amkoko, Kulais em kanese beem mongom ete akalem auk so kitil so sunsun alakabe dim elo da koyemoke te. Feinka! Kame, yu sukum ding kebomeliwi, kal anggil ilum deibiliw kate, e yulo atin kuw kiol keyemsomi, yulo abin kitil dim kel mo koyemsomi, yom fein ibolow elo kitil kuw keyemsomi, yulo fein kitil kuw mo koyemoke te. 11 Kitil so auk so, angom alik alik be diwkuw diwkuw Sunbin-Got akalem dulum elote kuw alakabe te. Feinka!
Fefe Weng te.
12 Nakunum kumel kunum waneng yutaka! Nukalem nakunum fein ibolow so kunum Sailas e nelo dokonemei, ne yom ibolow fukunbomi, fut sukum gel kale bosi te. Nimtew angom? “Yu Sunbin-Got em fut tem kel boli ibolow folok sang kale atemsomi, kilele kal keko, yom fein ibolow be kitil kuw keko, boliwka!”, yangbi kasike.*Kalan Kunum 12:2,25; 13:13; 15:22,37-40
13 Sunbin-Got em Babilon*5:13 Babilon be Ulom abiw mutuk fian em kiskiw wiin ete te. abiw mutuk fian kale kel yukalemdiw galmose sios kunum waneng i yulo “Yukalo!”, yangiw te. Nem min atew kebe kunum Mak akati “Yukalo!”, yange te.*2 Timoti 4:11
14 Alik alik yu Sunbin-Got em angin num kukuw keko, yukalem ibolow mutuk so dulew dulew kebomi, falal kolew kolew kemin kukuw kebomi, “Mona! Weya!”, ange ange keboliwka!
Kulais em angin kebiliw kunum waneng yutaka! Ibolow menew kukuw e yom mutuk kel bomaka!
Bete kuw. Nem fut weng boyemi fut kame kilaka.

- 1 Fita
- <
- 5
- >

*5:2: Sion 21:15-17; Kalan Kunum 20:28

*5:3: 2 Kolin 1:24; Filibai 3:17; Taitus 2:7

*5:5: Ken Abin 3:34; Efesus 5:21; Sekow 4:6

*5:6: Matyu 23:12; Iluk 14:11; Sekow 4:10

*5:7: Matyu 6:25-30

*5:8: 1 Tesalonaika 5:6

*5:9: Efesus 6:11-13; Sekow 4:7

*5:12: Kalan Kunum 12:2,25; 13:13; 15:22,37-40

*5:13: 5:13 Babilon be Ulom abiw mutuk fian em kiskiw wiin ete te.

*5:13: 2 Timoti 4:11

© 2008 BSPNG