- Efesus
- <
- 6
- >

6
Aul Yelimel im Weng te.
1 Muluwel yutaka! Yu Kamok Fian em kukuyemin sawa gelewsomi, yukalem kauk kumel so, kalew kusel so, biim weng afak keko, boliwka!*Kolosi 3:20 2 Sunbin-Got em kukuyemin sawa weng
“Muluwel yutaka! Yu yukalem kauk kumel so, kalew kusel so, ilo wangweng kukuw keyemboliwka!”,
angse kukuyemin sawa weng be emisik keko, “Yu gelewiw tewe, nakati dokoyemoki te!”, angse kukuyemin sawa weng kekabe te.*Aneng Kolew 20:12; Sawa Weng 5:16 3 Em kitil weng sawa beelo tikin dulewse weng be kanekote:
“Ne yulo ken abin kuw duyemii, yu tiak ding bokoliw te!”,
angse kale.
4 Aliwol kusel yutaka! Yu kanelom yukalem muluwel im ibolow silikmoyemiwi, i beem dulum elote kaisuw keyemokoliw te! Kate yu ilo Kamok Fian em kiin dim e kilele dakiyemsomi, kilele kukuyemeko, kaleyemboliwka!*Sim Fut 78:4; Ken Abin 22:6; Kolosi 3:21
Kak Kawtiw so, Sak im Weng Afak Kawtiw so, alik biim Weng te.
5 Sak weng afak kebiliw kunum waneng yutaka! Yukati yukalem kawin kaleem kamok kunum waneng ilo Kulais emdiw wangweng kukuw kukuyemeko, im awan finganeko, ibolow kainbiko, im weng alik alik kilele kiliko, fein gelewemoliwka!*Kolosi 3:22-23; Taitus 2:9-10; 1 Fita 2:18 6 Yu kanelom kawin kaleem kamok im kiin dim mewso awan kuw aluwbamokoliw te! Bayo! Kate, yu Kulais em sak aluwbamin kunum waneng imdiw kesomi, kitil kuw keko, yom kak kawtiw biim weng afak kebomi, Sunbin-Got em ibolow fukunin beemdiw im weng fein gelewemoliwka! 7 Keko kasike, yu kitil kuw kesomeliwi, yom kak kawtiw im weng Kamok Fian em weng emdiw kilele afak keko, boliwka! 8 Nimtew angom? Wiin so kawtiw ikal, wiin banim so kawtiw ikal, nimin kunum waneng ite mak ken kukuw keliw tewe, Kamok Fian e ilo im kanekabiliw kukuw beem yan ken be fein duyemoke kasike.*2 Kolin 5:10; Kolosi 3:24-25
9 Kak kebiliw kawtiw yutaka! Yom sak weng afak kunum waneng biimdiw yukati Sunbin-Got em kiin dim e mali biilo ken kukuw kuw keyemboliwka! Yu kanelom ilo finganin kal dukayembokoliw te! Kate, yu kilele ibolow fukunina! Nimtew angom? Mali yom sak weng afak biliw kunum waneng biim abiil tikin kel alakabe kak kunum fian be yukalem kak kunum akati kasike. Belei, e wiin so kawtiw im kukuw akal, wiin banim so kawtiw im kukuw akal, alik alik biim kukuw e ki makmak keko, kilele diwyemoke kasike.*Ulom 2:11; Kolosi 4:1
Sunbin-Got em On Balam Duyemkabe em Weng te.
10 Nakunum kumel kunum waneng yutaka! Yu kame fut tem kaleem fefe fakam weng kale kililina!
Kamok Fian so, em kitil auk so beso, yulo kitil duyemoke te! 11 Beli, yu Sunbin-Got em on balam alik alik kuluko, minggiloliwka! Minggiliw tewe, yu ki keko, Seten-Ataanim em yulo dasuw dasuw keyemeko, “Yulo de mit da koyemoki kai!”, angse weng beem dem e yulo nam kuiaw koyeme te.*Ulom 13:12; 2 Kolin 10:4 12 Yu kilele ibolow fukunina! Nu kawin dim kaleem sak kun so kal so kawtiw iso ganbinba kebuluw kate, nu kamok aol iso, auk so kitil so aol iso, kutiliw alakabiliw biim kak yetebiliw aol iso, abiil tikin beem aol wa iso, iso ete ganbuluw kasike.*1 Fita 5:8-9 13 Beem mongom ete yu Sunbin-Got em on balam alik alik kilele aluweko, minggiloliwka! Minggiliw tewe, ganbin ding wa dim kabalak e, yu ki keko, diwkuw diwkuw kitil kuw mosomi, nam mitiw te. 14 Kasike, yu kitil kuw moko, on balam kale minggiloliwka!
Mak e, yu Sunbin-Got em fein weng be yewet atew minggiloliwka!
Mak e, yu Sunbin-Got em kiin dim e kiol kuw bin em nam atew minggiloliwka!*Aisaya 11:5; 59:17; 1 Tesalonaika 5:8
15 Mak e, yu Sunbin-Got em Weng Kal Ken Ati beem menew ibolow duyemkabe weng beem bakayem tem bakayem tem kukuw e yan aom atew minggiloliwka!*Ulom 10:15
16 Keko beli, yu “Fein!”, dangbin ibolow e askom emdiw aluwbiliw kasike, Seten-Ataanim em yom fein ibolow beelo de mit da koyemomin kebe ais dong so on be yulo nam sayemiw te.
17 Mak e, yu Sunbin-Got em yulo akalem finik kulamin deiw mo koyemse sang kilele ibolow aluweko, kak balam ain kitil nam emdiw minggiloliwka!
Mak e, yu Sunbin-Got em weng be Sunbin-Finik em biol atul nam emdiw aluwboliwka!*Kibulu 4:12
18 Kaneko beli, yu diwkuw diwkuw Sunbin-Finik eso fewtokoko, Sunbin-Got elo weng bokoko, dakalako, “Nukalem elo dokoyema!”, dangboliwka! Dangesomi, kutiliw banim taw banim, yu gal banim kesomi, kuteko, Sunbin-Got em galmose kunum waneng alik alik im dulum elote Sunbin-Got eso weng bakamoliwka!*Iluk 18:1; Kolosi 4:2; 1 Tesalonaika 5:17 19 Bokosomeliwi, yu nem dulum akal “Dokolewa!”, dangeko, dakalalomeliw: “Ku Fol elo kitil dulew kano, e kalaing kuw keko, finganinba kesomi, Weng Kal Ken Ati beem ibolow win sang be kilele kaim dim kuw dakamoka!”, dangboliwka!*Kolosi 4:3-4; 2 Tesalonaika 3:1 20 Nimtew angom? Ne Kulais em wiin dim e Weng Kal Ken Ati beem kalan kunum kebomi, beem mongom ete kame sok am tem kale kel bi kasike. Kaneko kasike, yu Sunbin-Got elo bokolewomeliw: “Ku Fol beelo kitil dulewoka!”, dangiwi, ne ki keko, finganinba kesomi, nem aluwbamin beelo kilele kelewboki te.*2 Kolin 5:20; Filemon 9
Fol em Kewkew Weng te.
21 Nakunum kumel kunum waneng yutaka! Ne Kamok Fian em aluwbamin kilele aluwkabe kunum Tikikus elo yom fukun dabalali te. Nem elo ibolow mutuk fian kelewbi kunum be teleko, yulo nem sang kilele bokoyemoke te.*Kalan Kunum 20:4; Kolosi 4:7-8; 2 Timoti 4:12 22 Bokoyemei, ne beem mongom ete “Yom ibolow elo kalaing keyemoke kai!”, angesomi, elo yom biliw dim kalo dabalali te.
23 Aatim Sunbin-Got so, Kamok Fian Yesus Kulais eso, yelim bi nakunum kumel kunum waneng alik alik yulo ikalem ibolow menew so, ibolow mutuk fian so, ikalem ilo “Fein!”, yangbiliw ibolow so, duyembina! 24 Sunbin-Got em ibolow folok kukuyemkabe kukuw e alik alik nukalem Kamok Fian Yesus Kulais elo diwkuw diwkuw ibolow mutuk fian dulewkabiliw kunum waneng im dim kel boke te!
Bete kuw. Nem fut weng boyemi fut kame kilaka.

- Efesus
- <
- 6
- >

*6:1: Kolosi 3:20

*6:2: Aneng Kolew 20:12; Sawa Weng 5:16

*6:4: Sim Fut 78:4; Ken Abin 22:6; Kolosi 3:21

*6:5: Kolosi 3:22-23; Taitus 2:9-10; 1 Fita 2:18

*6:8: 2 Kolin 5:10; Kolosi 3:24-25

*6:9: Ulom 2:11; Kolosi 4:1

*6:11: Ulom 13:12; 2 Kolin 10:4

*6:12: 1 Fita 5:8-9

*6:14: Aisaya 11:5; 59:17; 1 Tesalonaika 5:8

*6:15: Ulom 10:15

*6:17: Kibulu 4:12

*6:18: Iluk 18:1; Kolosi 4:2; 1 Tesalonaika 5:17

*6:19: Kolosi 4:3-4; 2 Tesalonaika 3:1

*6:20: 2 Kolin 5:20; Filemon 9

*6:21: Kalan Kunum 20:4; Kolosi 4:7-8; 2 Timoti 4:12

© 2008 BSPNG