- Fitew Dase
- <
- 21
- >

21
Alik Alik Eisneng Kikis Keloke em Sang te.
1 Keko beli, emsik kaise abiil tikin so, kawin so, okmun so, alik alik be makuw banimei, abiil tikin kikis so, kawin kikis so kaim dim fitewei, ne atemsi te.*Aisaya 65:17; 2 Fita 3:13 2 Kaneko beli, Sunbin-Got em akalem elo galmose Selusalem kikis abiw mutuk fian be abiil tikin elote telei, ne atemsi te. Abiw mutuk fian be kunum waneng im debele debele kelomin ding em kalel u ukalem imok em ibolow fukuneko, kait kekabu atew kesomi, kait keko, telei, ne watemsi te.*Aisaya 52:1; 61:10; Kibulu 11:16; 12:22; Fitew Dase 3:12 3 Watebi ding bakate, teinkemin abin ayem elote weng fian mak gaaneko, bokolomele:
“Kame, Sunbin-Got em am dim e kun so kal so kawtiw im mutuk beki kuw boke te.
Eso iso bonggu makmak kebomeliwi,
e ikalem Sunbin-Got kebomi, belei,
i akalem angin kebiliwi,
Sunbin-Got be ikalem makuw kebomi, boke te.*Kunum Ayem 26:11,12; Esekiel 37:27; Sekalaya 2:10; 2 Kolin 6:16
4 Mali im kiin ok deiw be okiyemoke te.
Kuankemin em deiw akal banimoke te.
Fom am kim sakik so, kal anggil ilum so, amemin so, alik alik be banimoke te.
Beem kanemaliw kukuw be atin kuw banimeko, banimoke te.”,
angei, ne kiliko, atemsi te.*Aisaya 35:10; 65:19; Fitew Dase 7:17
5 Kilibi dim bakate, teinkemin abin ayem teinse Kamok Fian be bokolomele: “Alik yu kililoliwka! Alik alik eisneng angom be kikis kuw keli te.”, angeko, nelo bokonemomele: “Kangi weng kale atin kuw fein weng kasike, ku weng kale fut tem dalolewka!”, nangeko,*2 Kolin 5:17 6 iti weng makso mak bokonemomele: “Alik alik eisneng makuw ki keko, banime te! Feinka! Nete kuw sua kel akal alenali te. Fefe bi akal boki te.*21:6 Gilik im weng sin e kale kel “Sunbin-Got ne Alfa so Omega so nete kuw te.” angakabe te. Nimtew angom? Gilik im weng sin e Alfa e emisik weng kelei, Omega e fefe weng ete kale. Nimin kunum waneng ite mak ok tew so kebiliw tewe, ne ilo sak misim kuw ok miktem matem tele em sunsun finik so kulomin ok duyemoki te.*Aisaya 55:1; Selemaya 2:13; Sion 7:37; Fitew Dase 1:8,17; 22:17 7 Ku kilele kilila! Nimin kunum waneng ite mak kitil keko, kawin dim kaleem wa kukuw be de mit daliw tewe, i abiil tikin em kasel kebiliwi, ne im Sunbin-Got kebilii, i nem muluwel keko, bokoliw te.*2 Samuel 7:14; Sim Fut 89:26-27 8 Kate, kawtiw nelo gal kenemsomi, nelo ibik kunemeko, ninik kukuw e, mali ilo yenomin kukuw e, osow kukuw e, kimon bis meliw kukuw e, dasuw-got im wiin daolew kemin kukuw e, dasuw weng bakamin kukuw e, kaneko beem kukuw wa gelewbiliw kawtiw bi okmun atew ais dong anggol tong so kainbe elo da koyemoki te. Be auk teben em kuankemin dim bete te.”, nangei, ne kilisi te.*Matyu 25:41; Kibulu 10:38-39; Fitew Dase 20:15; 22:15
Selusalem Kikis Abiw Mutuk Fian em Sang te.
9 Kaneko beli, yemdakamin finik ben kel biim dabalakamin finik mak nelo weng mak bokonemei, ne kilisi te. Sua e, dabalakamin finik be kawtiw ilo betbet abin fian duyemomin wa awamin mak aluwbelei, ne atemsi te. Kame, e nelo bokonemomele: “Kame Siwsiw Men beem waneng kulomin ding kele kasike, ku em kalel ulo watebam tololewka!”, nangei, ne kilisi te.*Fitew Dase 16:1 10 Nange dim bakate, Sunbin-Finik e nem dim kikiwko, nelo kiinbel nemeko, amgu tikin fian mak nemde unei, ne atemsi te. Beem ding bakate, dabalakamin finik be nelo Sunbin-Got akalem galmose Selusalem abiw mutuk fian beem mit mewso koleweko, abiil tikin elote talbe abiw mutuk fian be nelo kukunemei, ne atemsi te.*Esekiel 40:2 11 Sunbin-Got em wiin fian so akalem dong so abiw mutuk fian beelo kasi kolewbelei, tum takak so filik falak “Sasba” tum so, oktakak emdiw so, kelei, ne atemsi te.*Aisaya 60:1-2,19 12 Abiw mutuk fian be wati tiakim so kese te. Beem kalun kel abisom beem dim e yemdakamin finik kalun kel amen amen keko, beem dim mobiliwi, ne yetemsi te. Isalael kawtiw im kalun kel kunum mongom im wiin e abisom dim bobiliwi, ne yetemsi te.*Esekiel 48:30-35 13 Ataan telebe dulum elote, wati be abisom alemsal mak kesomi, ataan une dulum elote, akati abisom alemsal kesomi, beem mali dulum elo akal abisom alemsal kesomi, mali akal abisom alemsal kebelei, ne atemsi te. 14 Wati abisom beem kamen e kalun kel tum fian kitil nam dukuko, kitil kelewbiliwi, ne atemsi te. Tum biim dim e Siwsiw Men beem kalun kel kalan kunum im wiin boko, dukubiliwi, ne yetemsi te.
15 Kaneko beli, weng nangse dabalakamin finik beem teing dim e gol so kaisiliw koung tokfol emdiw mak aluweko, “Abiw mutuk fian so, beem wati so, beem abisom so alik alik biim kiskiw e ki atemoki kai!”, nangei, ne kiliko, atemsi te.*Esekiel 40:3; Fitew Dase 11:1 16 Keko beli, abiw mutuk beem mol ketket teben kel biim ki e ki makuw te. Angesomelei, kulfili so, mo katiw elo so, akati alik alik ki makmak te. Alik alik biim kiskiw e kalun kel tausen stadia†21:16 Stadia mak em tiakim e 200 mita em kiskiw kasike, kiskis kale 2'200 kilomita emdiw te. kelei, ne atemsi te. 17 Kesomelei, abiw mutuk fian beem wati akati kiskisko, “Kawtiw im 144 teing ben kun em tiakim em kiskiw‡21:17 Beem tiakim e 65 mita emdiw te. atew kele te!”, nangei, ne kiliko, atemsi te. 18 Belei, abiw mutuk fian be gol oktakak atew dolon kuw so gesiliw am kebelei, ne atemsi te. Beem wati e takak so filik falak tum “Sasba” so gesiliw wati kese te.*Aisaya 54:11-12 19 Wati abisom beem kamen e takak so filik falak tum so kait kelewbiliwi, ne atemsi te. Mak e “Sasba” e, mak e “Sabaya” e, mak e “Aget” e, mak e “Emelal” e, 20 mak e “Sadonikis” e, mak e “Konilian” e, mak e “Kilisolait” e, mak e “Belil” e, mak e “Tobas” e, mak e “Kilisobeles” e, mak e “Kayasin” e, mak e “Ametis” keko, belei, ne atemsi te. 21 Keko beli, i kalun kel takak so filik falak tum “Beal” fian sel kuluko, wati beem kalun kel abisom dukusiliw te. Abiw mutuk beem deiwkim mo unemin dim e gol oktakak atew dolon kuw so kaiko, biliwi, ne atemsi te.
22 Kaneko beli, abiw mutuk fian beem matem e am yol mak nem kiin so ateminba kesi te. Nimtew angom? Auk so kitil so Sunbin-Got Kamok Fian so, Siwsiw Men so yelim ikalem kuw am yol keko, biliwi, ne yetemsi kasike. 23 Keko kasike, abiw mutuk fian be ataan so, kayow so, im ailbin em aluwbamin e atin kuw banim te. Nimtew angom? Auk so Sunbin-Got akalem ailbin dong so, Siwsiw Men akalem dong so bete kuw ka ailko, biliwi, ne yetemsi te.*Aisaya 60:19-20; Fitew Dase 22:5 24 Kawin dim im bokoliw kunum waneng angom alik alik i beem ailbin dong dim kuw kakabiliwi, ne yetemsi te. Kamok kebiliw kunum waneng i ikalem auk so ken eisneng so deeko, abiw mutuk fian beem mutuk de unsiliw te.*Aisaya 60:3,5 25 De uniwi, kutiliw banim kasike, wati beem abisom akal sak busuko, ailinba kebiliwi, ne yetemsi te.*Aisaya 60:11 26 Kunum waneng i kawin fe abiil fe auk so ken eisneng angom alik alik be deeko, abiw mutuk fian kalo de unsiliw te. 27 Kate, mesesem ninik so eisneng so, dasuw-got ilo gelewbomi, im wiin daoyem kemin kukuw so, fimdi famde mali dasuw keyemin kukuw so, alik alik kukuw wa be gelewkabiliw kawtiw i ki keko, abiw mutuk fian beem mutuk kawtem uninba keliwi, ne yetemsi te. Feinka! Nimin kunum waneng ite mak im wiin e Siwsiw Men beem sunsun finik so kulomin fut tem binba be tewe, i abiw mutuk fian kalo uninba keliwi, ne yetemsi te.*Aisaya 52:1; Esekiel 44:9; 1 Kolin 6:9-10

- Fitew Dase
- <
- 21
- >

*21:1: Aisaya 65:17; 2 Fita 3:13

*21:2: Aisaya 52:1; 61:10; Kibulu 11:16; 12:22; Fitew Dase 3:12

*21:3: Kunum Ayem 26:11,12; Esekiel 37:27; Sekalaya 2:10; 2 Kolin 6:16

*21:4: Aisaya 35:10; 65:19; Fitew Dase 7:17

*21:5: 2 Kolin 5:17

*21:6: 21:6 Gilik im weng sin e kale kel “Sunbin-Got ne Alfa so Omega so nete kuw te.” angakabe te. Nimtew angom? Gilik im weng sin e Alfa e emisik weng kelei, Omega e fefe weng ete kale.

*21:6: Aisaya 55:1; Selemaya 2:13; Sion 7:37; Fitew Dase 1:8,17; 22:17

*21:7: 2 Samuel 7:14; Sim Fut 89:26-27

*21:8: Matyu 25:41; Kibulu 10:38-39; Fitew Dase 20:15; 22:15

*21:9: Fitew Dase 16:1

*21:10: Esekiel 40:2

*21:11: Aisaya 60:1-2,19

*21:12: Esekiel 48:30-35

*21:15: Esekiel 40:3; Fitew Dase 11:1

†21:16: 21:16 Stadia mak em tiakim e 200 mita em kiskiw kasike, kiskis kale 2'200 kilomita emdiw te.

‡21:17: 21:17 Beem tiakim e 65 mita emdiw te.

*21:18: Aisaya 54:11-12

*21:23: Aisaya 60:19-20; Fitew Dase 22:5

*21:24: Aisaya 60:3,5

*21:25: Aisaya 60:11

*21:27: Aisaya 52:1; Esekiel 44:9; 1 Kolin 6:9-10

© 2008 BSPNG